BEC ปลื้มฟรีทีวีฟิลิปปินส์ “TV 5” ขนทัพละครดังช่อง 3 ฉายทั่วประเทศ มั่นใจขยายฐานคนดูเพิ่ม
BEC ปลื้มฟรีทีวีฟิลิปปินส์ “TV 5” ขนทัพละครดังช่อง 3 ฉายทั่วประเทศ มั่นใจขยายฐานคนดูเพิ่ม
30 ก.ค. 2563

จากกรณี TV 5 หรือสถานีโทรทัศน์ฟรีทีวีชั้นนำของประเทศฟิลิปปินส์ ได้ซื้อลิขสิทธ์ละครของบริษัท บีอีซีเวิลด์ จำกัด (มหาชน) หรือ BEC (ช่อง 3) ไปออกอากาศถึง 3 เรื่อง ได้แก่ละครเรื่อง เพลิงนรี (Furious Fire), ปดิวรัดดา (The Loyal Wife) และทองเนื้อเก้า (Angel Heart) ผ่านทาง เจเคเอ็น โกลบอล มีเดีย ในฐานะตัวแทนจัดจำหน่าย และมั่นใจว่าละครที่นำออกจำหน่ายทั้ง 3 เรื่องในครั้งนี้ จะเป็นเครื่องการันตีความนิยมติดตามชมละครไทยของคน ฟิลิปปินส์ ได้เป็นอย่างดี
ด้านนายสุรินทร์ กฤตยาพงศ์พันธ์ กรรมการผู้อำนวยการสายธุรกิจโทรทัศน์ สถานีโทรทัศน์ไทยทีวีสีช่อง 3 เปิดเผยว่า ตนมีความยินดีที่ได้เห็นละครไทยได้รับความนิยมในต่างประเทศมากขึ้นเรื่อย ๆ ที่ผ่านมาช่อง 3 ได้ร่วมมือกับบริษัท เจเคเอ็น โกลบอล มีเดีย จำกัด (มหาชน) หรือ JKN ในการนำละครของช่อง 3 ที่มีความโดดเด่นทั้งในด้านคุณภาพและการผลิตที่ได้มาตรฐานสากล จำนวนหลายเรื่องไปออกอากาศในหลายประเทศในอาเซียน
รวมถึงประเทศฟิลิปปินส์ ซึ่งล้วนได้รับความนิยมเป็นอย่างมาก และเชื่อว่าสถานี TV5 ในฟิลิปปินส์ จะสามารถขยายฐานผู้ชมละครไทยในต่างประเทศได้มากขึ้นอย่างแน่นอน
สำหรับช่อง 3 ถือเป็นความสำเร็จที่เพิ่มขึ้นและเป็นก้าวสำคัญของการขยายตลาดคอนเทนต์ละคร ไปยังประเทศฟิลิปปินส์อย่างต่อเนื่อง ซึ่งก่อนหน้านี้ทาง เจเคเอ็น ได้นำคอนเทนต์ละครเช่น เล่ห์ลับสลับร่าง, คลื่นชีวิต, สองหัวใจนี้เพื่อเธอ, บ่วงบรรจถรณ์, บัลลังก์ดอกไม้, ลิขิตรักข้ามดวงดาว และ ลิขิตรัก The Crown Princess ไปเปิดตลาดมาแล้วหลายเรื่อง ผ่านทางทางสถานีโทรทัศน์ฟรีทีวีชั้นนำอย่าง GMA ของประเทศฟิลิปปินส์ ซึ่งทุกเรื่องได้รับการตอบรับที่ดีและได้รับความนิยมเป็นอย่างสูง
โดยเฉพาะละครเรื่อง “ลิขิตรัก The Crown Princess” เนื่องจากแฟนๆ ชาวฟิลิปปินส์ ชื่นชอบนักแสดง “ณเดชน์ คูกิมิยะ” กับ “ญาญ่า-อุรัสยา” เป็นอย่างมาก ประเทศ ฟิลิปปินส์ จึงถือว่าเป็นลูกค้าอันดับต้นๆ ของประเทศไทย และจะนำละครไปออกอากาศอีกหลายเรื่องในอนาคต ตามแผนการขยายตลาดคอนเทนต์ละครไทยของช่อง 3 และ JKN ที่วางเอาไว้ร่วมกันให้เป็นไปตามเป้าหมาย ทั้งภูมิภาคอาเชียนและทั่วโลกตามลำดับ
สำหรับคอนเทนต์ละครไทยทั้ง 3 เรื่อง ที่นำไปออกอากาศ ทาง TV 5 ในครั้งนี้ ละครเรื่อง เพลิงนรี (Furious Fire) จะเป็นเรื่องแรกที่ออกอากาศในเดือน กรกฎาคม 2563 เป็นเรื่องราวของเจ้าหญิงพริริสา จากประเทศไทรจีส ที่ตั้งใจเดินทางกลับมายังประเทศไทยเพื่อแก้แค้นผู้ที่ทำให้ตัวเองและแม่ต้องเจ็บปวดในอดีต นำแสดงโดย “ใหม่-ดาวิกา โฮร์เน่” แต่การกลับมาแก้แค้นในครั้งนี้กลับทำให้ได้พบรักที่ไม่คาดฝันกับ สารวัตร ธีภพ ผู้ที่มีหัวใจเด็ดเดี่ยว นำแสดงโดย “ติ๊ก-เจษฎาภรณ์ ผลดี”
ส่วนเรื่องที่ 2 “ปดิวรัดดา” นำแสดงโดย “เจมส์-จิรายุ” และ “เบลล่า-ราณี” ส่วนเรื่องที่ 3 “ทองเนื้อเก้า” นำแสดงโดย “เจมส์-จิรายุ” “นุ่น-วรนุช” และ “ป๋อ-ณัฐวุฒิ” ละครทั้ง 3 เรื่อง เป็นผลงานของ บริษัท บีอีซีเวิลด์ จำกัด (มหาชน) หรือ BEC หรือ ช่อง 3 และเป็นละครที่ประสบความสำเร็จในประเทศไทยเป็นอย่างมาก ทั้งกระแสความนิยมในเนื้อหาละคร และกระแสความนิยมที่เกิดจากตัวนักแสดง



